السلام عليكم وكل عام وانتم بخير السالفه الله يسلمكم سنه من السنين شادين بالغنم نبي الربيع رجليه مسافه 3ايام والرعيان مع الغنم ويوم جاء حول العشاء طق على الغنم ذيب وجفلت الغنم وقامت الكلاب تنبح وراح واحد منها الين اختفى صوته وانا والي معي مشغولين بنقل البهم والزهاب ومتواعدين في مكان ويوم جيناهم حول الساعه 11بالليل واليا الراعي يخبرني بالسالفه ويوم تفقدنا الغنم واليا عازبا منها حول 50من المعزاء دوجنا بهالليل ومالقينا شي امرحنا ويوم شق النور وانا اقتص للجره ويوم بديت مع ذاك الضليع وليا الغنم تحت كوم من الحصى والكلب يلف حولها كل ما طلعت وحده لحقها ورجعها مع ولايفها والله يااخوان منظر فعلا يدل على وفاءالكلب ومدى اهميته عند الحلال الي بالبر وما اكل الذيب منها شي والمعذره عن طول السالفه
أيه والله ياأخوي الكلب وفي لصاحبه خاصة إذا كان مكرمه
أذكر قبل سنتين تقريبا عند جارنا في الحوش في البر يسولف علي العامل السوداني الي عنده يقول قبل ليلتين نايم في الليل في الشتاء
وهم عاد عندهم كلب من هالكلاب الخارجية يقول وأنا نايم أسمع صوت نباح كلاب وشجار لكن ما أهتميت له وكملت نوم يوم قام الصباح إلا والكلب مرتكز في مدخل حوش الغنم
وجسمه كله جروح وشطوب وينزف من كل مكان لكنه ما تحرك من مكانه ألا يوم جاه السوداني بعدها راعيه قال هذا يستاهل وذهب به للبيطري لمعالجته.
والله ياخوان احيانا مايكون هناك زوائد من الاكل بالبيت امر على المطعم واخذ دجاجه مع الرز لانه فعلا يستاهل الاكل والله ان الراعي ينام لو تحذفه بقنبله ماصحي والكلاب تلاقي واحد نايم وسط الغنم بالشبك والثاني يلف الليل كله واخونا بالله نايم له شخير ما درى عن شي